Predlog SKLEP SVETA o določitvi stališča, ki ga je treba v imenu Evropske unije sprejeti v zvezi s predlogi za spremembe Priloge III k Rotterdamski konvenciji /* COM/2014/0746 final - 2014/0356 (NLE) */





OBRAZLOŽITVENI MEMORANDUM 1. OZADJE PREDLOGA Pod vodstvom Organizacije Združenih narodov za prehrano in kmetijstvo (FAO) ter Programa Združenih narodov za okolje (UNEP) so se marca 1998 končala pogajanja glede Konvencije o uporabi postopka soglasja po predhodnem obveščanju za nekatere nevarne kemikalije in pesticide v mednarodni trgovini. Konvencijo je bilo prvič mogoče podpisati na ministrski diplomatski konferenci septembra 1998 v Rotterdamu. Skupnost jo je podpisala 11. septembra 1998. Rotterdamska konvencija pomeni velik korak naprej v mednarodni regulaciji nekaterih nevarnih kemikalij, vključno s pesticidi. Njen cilj je krepiti deljeno odgovornost in sodelovanje med pogodbenicami v mednarodni trgovini s takšnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju primerni uporabi. Unija Konvencijo izvaja z Uredbo (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij[1]. Svet je s Sklepom 2006/730/ES z dne 25. septembra 2006[2] sklenil, da v imenu Evropske skupnosti Konvencijo odobri. Konvencija je začela veljati 24. februarja 2004. Sedmo zasedanje Konference pogodbenic bo potekalo v Ženevi od 4. do 15. maja 2015. Unija in njenih 27 držav članic so pogodbenice Konvencije. Na podlagi priporočil odbora za pregled kemikalij, ki je pomožni organ Konference pogodbenic, naj bi slednja sprejela sklep o vključitvi dodatnih kemikalij v postopek soglasja po predhodnem obveščanju, tako da se jih doda v Prilogo III h Konvenciji. Za kemikalije, ki jih je odbor za pregled kemikalij predlagal za vključitev v Prilogo III k Rotterdamski konvenciji, in sicer krizotilni azbest, metamidofos, triklorfon, fention (formulacije z zelo majhnim volumnom (ULV) s koncentracijo aktivne snovi 640 g/L ali več) in tekoče formulacije (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več, že veljajo omejitve pri izvozu v skladu z zakonodajo Unije, ki so podobne tistim iz Konvencije. Komisija zato predlaga, da Svet sprejme sklep, s katerim na sedmem zasedanju Konference pogodbenic v imenu Unije podpre spremembe Priloge III h Konvenciji. 2014/0356 (NLE) Predlog SKLEP SVETA o določitvi stališča, ki ga je treba v imenu Evropske unije sprejeti v zvezi s predlogi za spremembe Priloge III k Rotterdamski konvenciji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 192(1) in člena 207 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Evropska unija je ratificirala Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija)[3]. (2) Rotterdamska konvencija se v Uniji izvaja v okviru Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij[4]. (3) Da se državam uvoznicam zagotovi varstvo, ki ga zagotavlja Rotterdamska konvencija, je potrebno in ustrezno podpreti priporočilo odbora za pregled kemikalij glede vključitve v Prilogo III k Rotterdamski konvenciji krizotilnega azbesta, metamidofosa, triklorfona, fentiona (formulacije z zelo majhnim volumnom (ULV) s koncentracijo aktivne snovi 640 g/L ali več) in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več. V Uniji so te snovi že prepovedane ali pa je njihova uporaba strogo omejena, zato za njih veljajo strožje izvozne zahteve od zahtev Rotterdamske konvencije. (4) Pričakuje se, da bodo na sedmem zasedanju Konference pogodbenic Rotterdamske konvencije sprejeti sklepi o predlaganih spremembah Priloge III. Unija bi morala te spremembe podpreti – SPREJEL NASLEDNJI SKLEP: Edini člen Na sedmem zasedanju Konference pogodbenic Rotterdamske konvencije Unija podpre sprejetje sprememb, da se v Prilogo III k Rotterdamski konvenciji dodajo krizotilni azbest, metamidofos, triklorfon, fention (formulacije z zelo majhnim volumnom (ULV) s koncentracijo aktivne snovi 640 g/L ali več) in tekoče formulacije (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več. Predstavniki Unije se lahko o manjših spremembah osnutka sklepa Konference pogodbenic na zasedanju sporazumejo brez nadaljnjega sklepa Sveta. V Bruslju, Za Svet Predsednik [1] UL L 201, 27.7.2012, str. 60. [2] UL L 299, 28.10.2006, str. 23. [3] UL L 299, 28.10.2006, str. 23. [4] UL L 201, 27.7.2012, str. 60.